গ্লুকোজ সহনশীলতা পরীক্ষা

**গ্লুকোজ সহনশীলতা পরীক্ষা** () (**GTT**) হলো একটি মেডিক্যাল পরীক্ষা যেখানে গ্লুকোজ খাওয়ানোর পরে রক্তের নমুনা নিয়ে পরীক্ষা করে দেখা হয় কত দ্রুত এটি রক্ত থেকে নিষ্কাশিত হয়। এই পরীক্ষাটি সাধারণত করা হয় ডায়াবেটিস, ইনসুলিন রোধ, ক্ষতিগ্রস্ত বিটা কোষের কার্যক্রম শনাক্ত করা এবং কখনো কখনো প্রতিক্রিয়ামূলক হাইপোগ্লাইসিমিয়া, অ্যাক্রোমেগালি বা শর্করা বিপাকসংক্রান্ত বিরল রোগসমূহ নির্ণয়ের জন্য। সবচেয়ে প্রচলিত পদ্ধতি হলো **মৌখিক গ্লুকোজ সহনশীলতা পরীক্ষা** (**OGTT**), যেখানে একটি আদর্শ মাত্রার গ্লুকোজ পান করানো হয় এবং দুই ঘণ্টা পরে রক্তে এর ঘনমাত্রা পরীক্ষা করা হয়। বিভিন্ন উদ্দেশ্যে ব্যবহারের জন্য গ্লুকোজ সহনশীলতা পরীক্ষা (GTT)–এর বহু পদ্ধতি বছরের পর বছর ধরে প্রণয়ন করা হয়েছে। এসব পদ্ধতিতে কখনো গ্লুকোজের আদর্শ মাত্রা ভিন্ন থাকে, কখনো প্রয়োগের পথ আলাদা হয়, আবার কখনো নমুনা সংগ্রহের সময়ের ব্যবধান ও মোট সময়কাল ভিন্ন থাকে। এছাড়া রক্তের গ্লুকোজের পাশাপাশি অন্যান্য বিভিন্ন পদার্থও পরিমাপ করা হয়ে থাকে।
## ইতিহাস
গ্লুকোজ সহনশীলতা পরীক্ষা  প্রথম বর্ণনা করেন জেরোম ডব্লিউ. কন ১৯২৩ সালে। এই পরীক্ষাটি ১৯১৩ সালে এ. টি. বি. জ্যাকবসন-এর পূর্ববর্তী কাজের ওপর ভিত্তি করে তৈরি হয়েছিল। তিনি দেখিয়েছিলেন যে শর্করা গ্রহণ করলে রক্তে গ্লুকোজের মাত্রায় ওঠানামা ঘটে। এছাড়াও পরীক্ষাটি একটি গুরুত্বপূর্ণ ধারণার ওপর নির্ভর করে, যাকে স্টাউব–ট্রগট ফিনমেনন বলা হয়। এই ফিনমেননের নামকরণ করা হয়েছে এর প্রথম পর্যবেক্ষক এইচ. স্টাউব (১৯২১) এবং কে. ট্রগট (১৯২২)-এর নামে।
এই ধারণা অনুযায়ী, একজন স্বাভাবিক ব্যক্তিকে গ্লুকোজ খাওয়ানো হলে রক্তে গ্লুকোজের মাত্রা প্রথমে কিছুটা বৃদ্ধি পেলেও অল্প সময়ের মধ্যেই তা দ্রুত স্বাভাবিক মাত্রায় ফিরে আসে। পরবর্তীতে আবার গ্লুকোজ দেওয়া হলে শরীরের প্রতিক্রিয়া আরও উন্নত হয় এবং রক্তের গ্লুকোজ নিয়ন্ত্রণ তুলনামূলকভাবে আরও ভালোভাবে ঘটে।

## পরীক্ষা পদ্ধতি
১৯৭০-এর দশক থেকে বিশ্ব স্বাস্থ্য সংস্থা এবং ডায়াবেটিস বিষয়ে আগ্রহী অন্যান্য সংস্থাগুলো গ্লুকোজ সহনশীলতা পরীক্ষার জন্য একটি আদর্শ গ্লুকোজ মাত্রা ও পরীক্ষার নির্দিষ্ট সময়কাল নির্ধারণে একমত হয়।
### প্রস্তুতি
রোগীকে নির্দেশ দেওয়া হয় যে পরীক্ষার আগের কয়েক দিন বা কয়েক সপ্তাহে যেন তিনি শর্করা গ্রহণ সীমিত না করেন। পরীক্ষাটি কোনো অসুস্থতার সময় করা উচিত নয়, কারণ সে ক্ষেত্রে ফলাফল রোগীর সুস্থ অবস্থায় গ্লুকোজ বিপাকের প্রকৃত অবস্থা প্রতিফলিত নাও করতে পারে। যেসব ব্যক্তির ওজন ৪২.৬ কেজি (৯৪ পাউন্ড)-এর কম, তাদেরকে পূর্ণবয়স্কদের জন্য নির্ধারিত পূর্ণমাত্রার গ্লুকোজ দেওয়া উচিত নয়; কারণ অতিরিক্ত গ্লুকোজের কারণে ছদ্ম ধনাত্মক ফলাফল দেখা দিতে পারে। সাধারণত মৌখিক গ্লুকোজ সহনশীলতা পরীক্ষা (OGTT) সকালে করা হয়, কারণ গ্লুকোজ সহনশীলতায় ডায়ার্নাল (প্রাত্যহিক) ছন্দ বিদ্যমান থাকে এবং বিকেলের দিকে এটি উল্লেখযোগ্যভাবে হ্রাস পায়। পরীক্ষার আগে রোগীকে ৮–১২ ঘণ্টা না খেয়ে (পানি পান করা অনুমোদিত) থাকতে বলা হয়। এছাড়া কিছু ওষুধ—যেমন উচ্চমাত্রার স্যালিসিলেট, ডাইইউরেটিক, অ্যান্টিকনভালস্যান্ট (আক্ষেপরোধী) এবং মুখে খাওয়ার গর্ভনিরোধক—গ্লুকোজ সহনশীলতা পরীক্ষার ফলাফলে প্রভাব ফেলতে পারে।
### পদ্ধতি
# প্রথমে শূন্য সময়ে একটি রক্তের নমুনা সংগ্রহ করা হয়।
# এরপর রোগীকে নির্ধারিত মাত্রার গ্লুকোজ দ্রবণ ৫ মিনিটের মধ্যে পান করতে দেওয়া হয়।
# পরবর্তীতে নির্দিষ্ট সময়ের ব্যবধানে রক্ত সংগ্রহ করা হয়, যাতে রক্তের গ্লুকোজ এবং কখনো কখনো ইনসুলিনের মাত্রা পরিমাপ করা যায়। নমুনা সংগ্রহের সময়ের ব্যবধান ও নমুনার সংখ্যা পরীক্ষার উদ্দেশ্যের ওপর নির্ভর করে ভিন্ন হতে পারে। সাধারণ ডায়াবেটিস স্ক্রিনিংয়ের ক্ষেত্রে সবচেয়ে গুরুত্বপূর্ণ নমুনা হলো ২ ঘণ্টার নমুনা, এবং অনেক সময় শুধু ০ ঘণ্টা ও ২ ঘণ্টার নমুনাই সংগ্রহ করা হয়। তবে চিকিৎসকের নির্ধারিত প্রোটোকল অনুযায়ী কোনো কোনো ক্ষেত্রে পরীক্ষাগার ৬ ঘণ্টা পর্যন্ত রক্তের নমুনা সংগ্রহ অব্যাহত রাখতে পারে।
### গ্লুকোজের মাত্রা ও ভিন্নতা
* প্রাপ্তবয়স্কদের জন্য মৌখিক গ্লুকোজ সহনশীলতা পরীক্ষায় ৭৫ গ্রাম মাত্রার গ্লুকোজ মুখে খাওয়ানোর জন্য সুপারিশ করেছে বিশ্ব স্বাস্থ্য সংস্থা, এবং যুক্তরাষ্ট্রেও এটিই প্রধানত ব্যবহৃত মাত্রা। শিশুদের ক্ষেত্রে মাত্রা শরীরের ওজন অনুযায়ী সমন্বয় করা হয়। নির্ধারিত গ্লুকোজ দ্রবণটি ৫ মিনিটের মধ্যে পান করতে হয়। 
* গর্ভাবস্থায় গর্ভকালীন ডায়াবেটিস স্ক্রিনিংয়ের জন্য প্রায়ই একটি ভিন্ন পদ্ধতি ব্যবহার করা হয়। এতে প্রথমে ৫০ গ্রাম গ্লুকোজ দিয়ে ১ ঘণ্টার একটি স্ক্রিনিং পরীক্ষা করা হয়। যদি ফলাফল বেশি আসে, তাহলে পরবর্তীতে ১০০ গ্রাম গ্লুকোজ দিয়ে ৩ ঘণ্টার একটি নিশ্চিতকরণ পরীক্ষা করা হয়।
* যুক্তরাজ্যের সাধারণ চিকিৎসা ব্যবস্থায় আগে ৩৯৪ মিলিলিটার লুকোজেড নামের একটি কার্বনেটেড এনার্জি ড্রিংক ব্যবহার করে প্রমিত গ্লুকোজ লোড দেওয়া হতো। তবে বর্তমানে এর পরিবর্তে বিশেষভাবে প্রস্তুতকৃত গ্লুকোজ দ্রবণ ব্যবহার করা হচ্ছে।

### পরিমাপকৃত বস্তুসমূহ ও ভিন্নতা
যদি বৃক্কীয় শর্করামেহ (রিনাল গ্লাইকোসুরিয়া) (অর্থাৎ রক্তে গ্লুকোজের মাত্রা স্বাভাবিক থাকা সত্ত্বেও প্রস্রাবে শর্করা নির্গমন) সন্দেহ করা হয়, তাহলে উপবাসকালীন এবং ২ ঘণ্টার রক্ত পরীক্ষার পাশাপাশি পরীক্ষার জন্য প্রস্রাবের নমুনাও সংগ্রহ করা হতে পারে।
## ফলাফল
* *উপবাসকালীন প্লাজমা গ্লুকোজ*: ওজিটিটি শুরু হওয়ার আগে পরিমাপ করা উপবাসকালীন প্লাজমা গ্লুকোজের মাত্রা ৫.৬ mmol/L (১০০ mg/dL)-এর নিচে থাকা উচিত। উপবাস অবস্থায় গ্লুকোজের মাত্রা ৫.৬–৬.৯ mmol/L (১০০–১২৫ mg/dL) হলে তা প্রিডায়াবেটিস বা ক্ষতিগ্রস্ত উপবাসকালীন গ্লুকোজ নির্দেশ করে। আর উপবাস অবস্থায় গ্লুকোজের মাত্রা বারবার ৭.০ mmol/L (≥১২৬ mg/dL) বা তার বেশি হলে তা ডায়াবেটিসের নির্ণায়ক হিসেবে বিবেচিত হয়।
* *৭৫ গ্রাম গ্লুকোজ দিয়ে ২ ঘণ্টার জিটিটি*: ৭৫ গ্রাম গ্লুকোজ গ্রহণের পর ২ ঘণ্টায় রক্তের গ্লুকোজের মাত্রা ৭.৮ mmol/L (১৪০ mg/dL)-এর নিচে থাকলে তা স্বাভাবিক ধরা হয়। এর চেয়ে বেশি হলে হাইপারগ্লাইসিমিয়া(রক্তাতিশর্করা) নির্দেশ করে। ২ ঘণ্টায় রক্তের প্লাজমা গ্লুকোজের মাত্রা ৭.৮ mmol/L (১৪০ mg/dL) থেকে ১১.১ mmol/L (২০০ mg/dL) হলে তা ক্ষতিগ্রস্ত গ্লুকোজ সহনশীলতা নির্দেশ করে। আর ২ ঘণ্টায় গ্লুকোজের মাত্রা ১১.১ mmol/L (≥২০০ mg/dL) বা তার বেশি হলে ডায়াবেটিস নির্ণয় নিশ্চিত করা যায়।

আমেরিকান কলেজ অব অবস্টেট্রিশিয়ান্স অ্যান্ড গাইনিকোলজিস্টস গর্ভকালীন ডায়াবেটিস নির্ণয়ের জন্য একটি দুই ধাপের পদ্ধতি সুপারিশ করে। প্রথম ধাপে ৫০ গ্রাম গ্লুকোজ দিয়ে একটি স্ক্রিনিং পরীক্ষা করা হয়। গ্লুকোজ গ্রহণের ১ ঘণ্টা পরে রক্তে গ্লুকোজের মাত্রা ৭.৮ mmol/L (১৪০ mg/dL)-এর বেশি হলে দ্বিতীয় ধাপে ১০০ গ্রাম গ্লুকোজ দিয়ে ৩ ঘণ্টার পরীক্ষা করা হয়। এই পরীক্ষায় নিম্নোক্ত সময়ে রক্তে গ্লুকোজের মাত্রা নির্ধারিত সীমার সমান বা তার বেশি হলে, এবং কমপক্ষে দুইটি সময়ে এমন ফল পাওয়া গেলে গর্ভকালীন ডায়াবেটিস নির্ণয় করা হয়:
* গ্লুকোজ গ্রহণের আগে (উপবাস অবস্থায়): ৫.৩ mmol/L (৯৫ mg/dL)
* গ্লুকোজ দ্রবণ পানের ১ ঘণ্টা পরে: ১০.০ mmol/L (১৮০ mg/dL) 
* ২ ঘণ্টা পরে: ৮.৬ mmol/L (১৫৫ mg/dL)
* ৩ ঘণ্টা পরে: ৭.৮ mmol/L (১৪০ mg/dL)
## তথ্যসূত্র

বিষয়শ্রেণী: রক্ত পরীক্ষা
বিষয়শ্রেণী:ডায়াবেটিস-সম্পর্কিত পরীক্ষা